|  |  |
| --- | --- |
|  |  |

**Информация за текущото състояние на "Специализирана болница за продължително лечение и рехабилитация - Котел" ЕООД, гр. Котел**

Специализирана болница за продължително лечение и рехабилитация - Котел ЕООД, гр. Котел с ЕИК 119527829 е лечебно заведение, еднолично дружество с ограничена отговорност, в което министърът на здравеопазавнето упражнява правата на държавата като едноличен собственик на капитала. Лечебното заведение е с предмет на дейност осъществяване на физикално лечение и рехабилитация, чрез оказване на специализирана медицинска помощ и използване на климато лечение.

 Специализирана болница за продължително лечение и рехабилитация - Котел ЕООД, гр. Котел е лечебно заведение за болнична помощ, в което лекари с помощта на други специалисти и помощен персонал, извършват диагностициране, лекуване, периодично наблюдение на лица нуждаещи се от продължително възстановяване на здравето, лица с хронични заболявания, изискващи грижи и поддържане на задоволително телесно и психично състояние, както и лица, нуждаещи се от физикална терапия и климатолечение. Районът, обслужван от СБПЛР Котел ЕООД не е ограничен териториално, т.е. в лечебното заведение се хоспитализират пациенти от всички области на страната. Мисията на болницата е да удовлетворява потребностите от физикално лечение и рехабилитация на всички заболявания показани за лечение с факторите на физикалната и рехабилитационна медицина с цел възстановяване и укрепване на здравето, снижаване на трайната инвалидизация, повишаване качеството на живот на пациентите и техните близки..

Стратегическите цели на Специализирана болница за продължително лечение и рехабилитация – Котел ЕООД, гр. Котел включват: устойчиво развитие на лечебното заведение в период на криза; предлагане на обществото на качествени болнични услуги в регионалната и национална здравна мрежа; стабилизиране на финансово-икономическото състояние на лечебното заведение и самостоятелност на публичното предприятие; разширяване на дейността по видове, обем и степен на качество на предоставяните здравни услуги.

Към 30.09.2023 г. дружеството е декапитализирано. Задълженията към 30.09.2023 г. са 1 515 хил. лв., което е увеличение с 4,0% в сравнение с третото тримесечие на 2022 г. Просрочените задължения на лечебното заведение са в размер на 380 хил. лв., което е увеличение със 116,5% в сравнение с отчетените към 30.09.2022 г. Приходите за периода са 438 хил. лв. От тях 64,6% са приходи от НЗОК, а 29,5% са приходи от МЗ. Разходите за периода са 710 хил. лв. От тях 7,5% са разходи за материали, 70,5% са разходи за персонал и 22,0% са разходи за външни услуги, амортизации и други. Текущият финансов резултат на дружеството към 30.09.2023 г. е загуба от -272 хил. лв., при отчетена -102 хил. лв. загуба към 30.09.2022 г. Коефициентът за обща ликвидност на лечебното заведение за периода е 0,1, т.е. дружеството изпитва затруднения да покрива текущите си задължения с текущи активи.

По предварителни данни към 31.12.2023 г., предоставени от дружеството, същото регистрира отрицателен текущ финансов резултат - загуба в размер на -404 хил. лв. Общо финансовият резултат към 31.12.2023 г. е загуба от -989 хил. лв. Собственият капитал към 31.12.2023 г. е отрицателна величина -430 хил. лв. Регистрираният капитал към 31.12.2023 г. е 355  хил. лв. Би могло да се обобщи, че по предварителни данни към 31.12.2023г. дружеството е декапитализирано и с отрицателен собствен капитал. Разглеждайки структурата на задълженията на дружеството към 31.12.2023 г., прави впечатление големия размер на задълженията към персонала 403 хил. лв., от които 361 хил. лв. просрочени. Задълженията към доставчици са в размер на 80 хил. лв., данъчните задължения са 226 хил. лв. Просрочените задължения към 31.12.2023 г. са в размер на 747 хил. лв., в т. ч. 361 хил. лв. просрочени задълженията към персонала и просрочени задължения към осигурителни предприятия в размер на 86 хил. лв.

 Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия - <https://reports.appk.government.bg/Public/Public/Organizations> поддържана от АППК.

В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой легло дни и др. показатели се публикуват за всяко тримесечие и са достъпни на адрес: <https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/>